Xander se verhoor uitgestel oor ‘nuwe bewyse’Xander Bylsma Maandag in die hof. Foto: Mia Spies/eNuus Die verhoor van Xander Bylsma (19), die jong man wat aangekla word van die moord op die vriendinne Sharnelle Hough (17) en Marna Engelbrecht (16) in hul koshuis op Stella in Noordwes, is Maandag uitgestel. eNuus berig Bylsma het vlugtig in die Mmabatho-hooggeregshof verskyn voor die saak tot 7 Maart uitgestel is. Regter Ronald Hendricks het die verhoor uitgestel nadat die staatsaanklaer gesê het daar het verlede week nuwe bewyse aan die lig gekom. Daar is nie meer besonderhede bekend gemaak nie. Die verdediging sal dus nou tyd kry om die nuwe bewyse te bestudeer en met Bylsma te beraadslaag voor die verhoor hervat sal word. Die verhoor is van 4 tot 8 Maart en weer van 11 tot 15 Maart geskeduleer. Bylsma sal intussen in aanhouding in die Rooigrond-gevangenis bly. Maroela Media het vroeër berig Sharnelle en Marna, albei gr. 11-leerders aan Hoërskool Stella, is op 25 Mei verlede jaar dood in hul skoolkoshuis aangetref. Sharnelle se liggaam is aangetref waar sy aan ŉ nylontou aan die trapreling gehang het. Marna se liggaam is kort daarna in die badkamer aangetref. Sy is moontlik verwurg en daar was ŉ handsakband om haar nek. Sharnelle Hough (17), links, en Marna Engelbrecht (16). Foto: Via Facebook Die meisies, albei in gr. 11 aan dié hoërskool, was veronderstel om dié Saterdagoggend die skoolbus te haal om sport op Koster te gaan kyk en het daarom met die skool gereël om in die koshuis oor te slaap terwyl die ander koshuismeisies vir die naweek huis toe was. Die polisie het vroeër verduidelik die koshuis by die hoërskool is in twee vleuels verdeel, een vir seuns en een vir meisies. Die seuns het in die koshuis oorgebly vir die volgende dag se sport, maar die twee meisies was alleen in hul gedeelte van die koshuis. Die koshuismoeder was wel daar, maar sy beweer die meisies het haar versoek om die veiligheidshek vir hulle oop te laat aangesien hulle glo gewag het vir iemand om vir hulle klere te bring. Toe hulle nie die oggend die bus haal nie, het die koshuismoeder na hulle gaan soek en op Sharnelle se liggaam afgekom. Die polisie is ontbied en Marna se liggaam is in die badkamer aangetref. Sharnelle en Marna is Saterdag vermoedelik tussen 02:00 en 03:00 vermoor. Die polisie het aanvanklik ŉ geregtelike doodsondersoek van stapel gestuur om vas te stel of vuilspel betrokke was, maar dit is spoedig na moord verander. Die enigste verdagte tans in die ondersoek, Bylsma, is dieselfde dag by sy huis in Stella in hegtenis geneem. Bylsma en Sharnelle was voorheen in ŉ verhouding, maar het uitgemaak.